32003R0622
L 089/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 622/2003 НА КОМИСИЯТА
от 4 април 2003 година
за определяне мерки за прилагане на общи основни стандарти относно сигурността на въздухоплаването
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2320/2002 на Европейския парламент и на Съвета от 16 декември 2002 г. относно създаване на общи правила за сигурността на гражданското въздухоплаване (1) и по-специално член 4, параграф 2 от него,
като има предвид, че:
(1)
От Комисията се изисква да одобри мерки за прилагането на общи основни стандарти за сигурност на въздухоплаването в целия Европейски съюз. Регламентът е най-подходящият инструмент за тази цел.
(2)
В съответствие с Регламент (ЕО) № 2320/2002 г. и за да се предотвратят неправомерни актове, мерките, постановени в приложението към настоящия регламент, би следвало да бъдат секретни и да не се публикуват.
(3)
За тази цел е необходимо да се позволи разграничение между летища в светлината на оценката на локалния риск. Поради това, би следвало Комисията да бъде информирана за летища, за които се счита, че представляват по-малък риск.
(4)
Следва също така да се позволи вариране на изпълнителните мерки в съответствие с вида въздухоплавателна дейност. Комисията трябва да бъде информирана, когато за осигуряване на еквивалентни мерки на сигурност се прилагат компенсационни мерки.
(5)
Мерките, предвидени в настоящия регламент, са в съответствие със становището на Комитета по сигурност на гражданското въздухоплаване,
ПРИЕ НАСТОЯЩИЯ РЕГЛАМЕНТ:
Член 1
Цел
Настоящият регламент определя необходимите мерки за прилагането и техническото адаптиране на общи основни стандарти относно сигурността на въздухоплаването, които трябва да се включат в националните програми за сигурност на гражданското въздухоплаване.
Член 2
Определения
За целите на настоящия регламент се прилагат следните определения:
-
„национална програма за сигурност на гражданското въздухоплаване“ означава тези регламенти, практики и процедури, приети от държавите-членки в съответствие с член 5 от Регламент (ЕО) № 2320/2002, за осигуряване на сигурността на гражданското въздухоплаване на тяхна територия,
-
„компетентен орган“ означава националният орган, определен от държава-членка в съответствие с член 5, параграф 2 от Регламент (ЕО) №2320/2002, който да отговаря за координацията и осъществяването на мониторинг на прилагането на нейната национална програма за сигурност на гражданското въздухоплаване.
Член 3
Поверителност
Мерките, посочени в член 1, са определени в приложението.
Тези мерки са секретни и не се публикуват. Те се предоставят само на лица, надлежно упълномощени от държава-членка или Комисията.
Член 4
Уведомление
Държавите-членки информират Комисията писмено за всички летища, по отношение на които те са се възползвали от опцията съгласно член 4, параграф 3, буква а) или буква в) на Регламент (ЕО) № 2320/2002 г.
Член 5
Компенсационни мерки
Държавите-членки информират Комисията писмено за компенсационните мерки, които се прилагат в съответствие с точка 4.2. от приложението към Регламент (ЕО) № 2320/2002 г.
Член 6
Настоящият регламент влиза в сила на 19 април 2003 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 април 2003 година.